חכמים בלי להדרים/ רבקה ברוכי
הם חכמים, ולא בגלל שהדרימו. חכמים מדי, למרות שהם מפוזרים בארץ ובעולם כולו. ברכת העושר בזקה עליהם ידע וחכמה הרבה מכפי בני גילם ומכפי האדם המצוי. כן, הם מעל הרצף הקוגניטיבי (IQ), ולא משנה אם הם אובחנו או לא. 
הורים לילדים מחוננים מבינים היטב את בקשתה של חנה. "זרע אנשים", ביקשה אם שמואל הנביא. ורבנן אמרי: זרע אנשים - זרע שמובלע בין אנשים. כי אתא רב דימי, אמר: לא ארוך ולא ... ולא חכם ולא טפש". כי ילד מחונן זה אתגר. אתגר סביבתי.
אמהות משתפות בחלקים הפחות פוטוגניים של המחוננות, למרות ההתפעלות מהסביבה שנחשפת ל'ילד הפלא', ואנשי צוות מסייעות להן להבין את האתגר והיכולות שבו. 
ילדי פלא
כשהוא נולד, קושרים לו כתרים ויכולות. כל התקדמות מבטיחה לו מחמאות. ואם הוא מקדים את בני גילו – בוודאי שהוא מחונן, או לפחות מתקדם לזה.
אז לפני שנלך לפזר את התווית הזו על כל מי שהתהפך כבר בגיל שבועיים, או התחיל לצעוד בגיל שמונה חודשים – חשוב שנבין מהי מחוננות.
יכולות מוטוריות, יהיו מרשימות ככל שיהיו אינן מעידות בהכרח על יכולות קוגניטיביות – תחום שהמחוננות נסמכת לגמרי עליה. הן יכולות להעיד על זריזות, התפתחות, לפעמים טונוס שרירים גבוה. נחמד מאד לראות ביצועים מרשימים, אבל מחוננות – זה לא. גם יכולות וורבליות (שפתיות) אינן מעידות על כלום. יתכן ומדובר בילד חכם, בקליטה מהירה, בתחום מפותח, אולם דיבור בגיל צעיר, צירוף משפטים – עדיין לא מעיד על מחוננות. התוכן, לצורך העניין, הרבה יותר רלוונטי. גם יכולת זיכרון של טקסטים וחזרה עליהם – עדיין לא מעידה על משהו מעבר למנת המשכל הסטנדרטית, אם היא עומדת בפני עצמה. הבנת הטקסט משמעותית עוד יותר. יש כאן ילד חכם, לכאורה. מחונן? לא בטוח.
חשוב לדעת שאבחון רשמי אינו מתבצע לפני גיל 3.5 לכל המוקדם. לעיתים פסיכולוג ילדים המומחה באבחון מחוננים יוכל לאבחן זאת גם לפני גיל 3, בדרך כלל על סמך הערכה עתידית. במקרה כזה כן יסתמכו על רכישת מיומנויות בולטות הקשורות להליכים קוגניטיביים, כמו דיבור, זיכרון נדיר וחישובים מתמטיים ועוד. יתכנו גם מקרים של התפתחות א-סינכרונית: ילד שיכולות הקריאה מפותחות משמעותית בהתאם לגילו, ועומדות ביחס הפוך ליכולותיו המוטוריות (החזקת עיפרון). בכל מקרה, קשה בגיל הצעיר לאבחן זאת באופן עצמאי, למרות שאנו מלאי גאווה הורית. יש הרבה מאד ילדים מוכשרים וחכמים בגיל הצעיר, שעם השנים 'מיישרים קו' עם הנורמה. 
חשוב לדעת שמחוננות יכולה להתבטא במגוון רחב של תחומים, למרות שהמוכרת ביותר היא המחוננות המילולית והמתמטית. כך שדי מגוחך להצמיד את התואר לכל ילד שלישי...
מה כן יכול לבלוט ולהניח סימני שאלה? כשהזיכרון משמש ככלי תיווך בין ידע קודם לידע עכשווי באופן שאינו תואם גיל, יכולות חישוב מתמטיות בפער דרמטי לבני אותו הגיל, מהירות חשיבה גבוהה המתבטאת – בין היתר – בפתרון בעיות, שימוש במידע קיים לפיתרון, אסטרגיות שונות לפתרון, סקרנות רבה מאד, שאינה תואמת לגילו, לגבי תופעות שמעניינות אותו, ועוד.
מעבר לסטנדרט
מנוחה ליבוביץ, אבא לשני בנים מחוננים מכירה את המקום הזה טוב מדי. "בחסדי שמים כל הילדים שלנו חכמים, אבל יש שניים שבולטים. מאד".
@כמו מה?
"הבן שלי, בגיל שבע, ידע לומר לך את ההפטרה של כל פרשה שתבקשי ממנו. על הדרך הוא גם יציין מאיזה נביא היא נלקחה, ואפ הספרים נוהגים לקרא הפטרה שונה, ואיזו. 
גם הבכור הוא עם ידע חובק עולם. הם יכולים שניהם לערוך חישובים ולפעמים אפילו להשתייך לסטריאוטיפ של הפרופסור הרחפן. הם לומדים מעצמם דברים, למרות שמעולם לא עודדתי – אוטו דידקטיים בהגדרה.
את האותיות, למשל, הם רכשו בכוחות עצמם. לא היה לי עניין ללמד אותם, כי בניגוד לבנות, שיש בבית הספר ובגן עיסוקים רבים סביב שלב האותיות הקריאה – כמו גזירה, הדבקה, צביעה וכו', בחיידרים פחות יש את הפן החווייתי וחששתי שהם ישתעממו כשילמדו זאת בחיידר.
זה לא ממש הועיל לי. 
הם למדו את האותיות והקריאה מעצמם. התפרצות הקורונה היתה אידיאלי בשביל בן השבע – אז בן ארבע – ללמוד לקרא. מאז הוא חבר טוב של הספרים, ולא משנה אלו". 
"הבת שלי לא מאובחנת", משתפת מירי קלפהולץ, אמא לילדה בת עשר, "למרות שדי ברור לנו ולסובב שמדובר במחוננות. היא השיגה ומשיגה מיומנות רבות הרבה לפני בני גילה, כולל דיבור, כתיבה וקריאה בגיל צעיר ממש, חישובים מתמטיים, רמת הבנה שאינה תואמת בני גילה. הפערים לא הצטמצמו עם השנים. ההיפך. היכולות הקוגניטיביות שלה דרמטיות משמעותית, ויש לי ילדים נוספים שהיו בגיל הזה, אחייניות בנות גילה, ושכנות". 
@מאיזה גיל זה בלט?
"מגיל צעיר ממש. ההתפתחות שלה, כמו ההבנה, היו מהירים מאד. היא דיברה בשפה גבוה שלא תואמת גיל, לפני גיל שלוש ידעה לחשב חיבור וחיסור, הבינה שיחות ומושגים ברמה שלא הייתי מצפה ממנה. עד היום זה כך. היא מבינה דברים שאפילו לא רמזנו עליהם, תאבת ידע ברמה שקשה להשביע אותה, ולא תמיד יש לנו תשובות לעולם הידע והמושגים שלה".
בור סוד
תהילה אשר מכירה גם כן את התופעה הזו. "ההקשרים שהיא ערכה בגיל שנתיים וחצי היו מדהימים. כשדיברנו על טיול לגינה בשכונה מרוחקת, היא קפצה לשיחה ושאלה אם זו הגינה שהלכנו עם דודה רותי. היא היתה אז בת שנתיים וחצי, והטיול המדובר היה שלושה חודשים קודם לכן. היא סיפרה שבחופש נוסעים לים, כמו הים שהדגים לא יכולים לצאת ממנו, כי הם ימותו (משל ר' עקיבא והדגים). 
הזיכרון לענפיו היתה תופעה מדהימה. בגיל שנתיים, היא היתה בעגלה, ויכלה להצביע לי ממקומה על דמויות של אנשים: זה אבא של חני מהגן, זה האיש של החנות (כלשונה. קופאי, בהגדרה הרשמית), זה האיש שאוסף כסף (האברך שנוקש בכל יום שישי מטעם קופת השכונה). 
לצד הזיכרון החזותי היה את הזיכרון המרחבי. היא זכרה, ממקום מושבה, את הדרך לבית הסבא, הזכירה היכן יש לפנות, ואיזו כניסה היא נכונה. זכרה טקסטים וסיפורים שלמים בעל פה, ולא ויתרה על פספוס של מילה. היא גם הבינה את הנאמר. 
אנחנו גרים באזור אמריקאי, והגנון שהיא למדה בו, היה בשפה האנגלית. היא היתה מסוגלת לספר לי את פרשת השבוע בעברית, למרות שבגן סיפרו באנגלית. לחמותי האירופאית, למשל, היתה מספרת כפי שסיפרו להם בגן. באנגלית.
היום, כשהיא עוד לא בת ארבע, אני רואה את הפער המתרחב ביחס לבנות גילה, ומבינה שזה לא משהו סטנדרטי".
גם מירי וגם תהילה לא שלחו את בנותיהן לאבחון. הן גם לא חושבות לעשות את זה. "לא רואה שום סיבה לאבחן", מציינת מירי. "מה זה יתן ולמי זה יוסיף? אז יגידו שהיא כן, יאמרו שהיא לא. מה זה משנה, בעצם? התפקיד שלנו הוא לתת לה כלים להתפתחות אישית ולהתמודדות נכונה עם החיים. את זה צריך לעשות בכל מקרה, בהתאם לצורך שלה. בלי קשר לאבחון כלשהו ותוצאותיו".
ללא אבחון
תהילה מהנהנת בערנות. "בציבור הכללי יש כתת מחוננים ותוכניות למידה מותאמות לאוכלוסיה המחוננת. ב"ה אנחנו לא שם. אין לנו אידיאלים להעצים יכולות כאלו ואחרות שניתנו משמים ללא מגע יד אדם. נחמד להשתעשע עם הבת שלי, להנות משיח בוגר בהרבה מגילה, להתפעל ממי שחלק מחכמתו. אבל להפוך את זה לאידיאל? למקור לגאווה ולטיפוח? לא אצלינו. חשוב לנו לתת לילדה כלים להתפתח בהתאם ליכולותיה, ולהחכים באופן הנכון ובמסגרת הרצויה".
@אלו כלים, למשל?
"היא יודעת אותיות באופן שוטף. זה התחיל בלימוד חובבני, אולם מהר מאד עצרנו את זה, כדי שלא תשתעמם כשילמדו את זה בהמשך. זה לא הועיל. בגיל שנתיים ורבע היא יכלה להצביע על שלטי רחוב ולהתלהב מהאות א' או ב', כאילו פגשה חברה מוכרת. היא התחננה לערוך היכרות עם יתר האותיות, וכשלא נענינו – היא הצביע על אות ודרשה לדעת את שמה. עוד לפני גיל שלוש הצליחה 'להסביר' לי במה שונה האות ב' מכ', וידעה לשנן את האותיות למרות שלא לימדתי אותה באופן מודע וחזרתי. 
זה היה השלב שהעדפתי שתתעסק עם אותיות ולא עם שעמום. אולי בקרוב תדע גם ללמוד ותעסיק את עצמה יותר. 
מגיל צעיר – שנתיים וחצי, בערך, אני משתדלת להכיר לה תחומי ידע שלא עולים במסגרת לימודית, כמו סיפורי חז"ל פחות מוכרים, כולל מושגים פחות שמישים ומוכרים (תנור החלות של אשת רבי חנינא בן דוסא – צורת תנור הלבנים של פעם. הרב אריאל – הנסיעות בעבר, תכונות הגמל, מדבר ועוד); הבחנה חזותית; היכרות עם עולם החי והצומח, תוך שימת לב לפרטים, ועוד". 
מירי מאפשרת ונותנת לבת את המרחב שהיא זקוקה לו. "אני משתדלת לספק גירויים וחומרי קריאה מתאימים לרמתה שיאפשרו את המשך ההתפתחות. שולחת אותה לחוגים ולקורסי העשרה שמעבר למסגרת הלימודית, ונותנת כבוד ומקום ליכולות שלה ומרחב אישי".
אלו כלים?
בן השבע של מנוחה עבר אבחון, והוכר כמחונן. הגדול – לא, למרות שלפי הנתונים, מסתבר בהחלט שהוא גם שייך לסקאלה הזו.
"האבחון נעשה בעידודו של הצוות הלימודי בחיידר", היא מסבירה. "הם טענו שאם אכן מדובר במחוננות – אפשר לדרוש ולהשקיע יותר, וחבל שלא להעניק לו כלים. 
אז האבחון אכן הצביע על יכולות, אבל אנחנו נותרנו עם הרבה התלבטות על האופן הנכון להתנהל מול המידע הזה, וכיצד נכון לנהוג.
במגזר הכללי יש בתי ספר ייעודיים למחוננים. בעצם, מחוננים מוגדרים כחינוך מיוחד, רק בקצה השני של הסקאלה. בבתי הספר דואגים להעשיר אותם ולפתח את יכולותיהם בהתאם לרמה. ב"ה שאין לנו שיח עם הנושא, אבל זה לא קל. 
בעלי לומד הרבה עם הבנים. בן השבע כבר לומד עמו גמרא, ועדיין אנחנו תוהים לגבי ההתייחסות הנכונה. איננו רוצים שיעסקו בתחומים אחרים, אבל הם חייבים את רחבות הדעת שמתאימה להם, ואת הידע המקיף והתואם לרמתם.
אחד המשפטים שנשמעים בבית בלי סוף: זה לא לרמה שלי. והם צודקים במידה רבה. הרבה מאד מהתכנים הלימודיים לא תואמים לרמתם. אנחנו מחפשים אופציות נוספות, אבל לא תמיד זה קל. 
לגדול השגתי ספר שמלמד לחשב תאריכים עתידיים של לוח השנה. באיזה יום בשבוע יהיה חש השבועות בעד שמונה- עשרה שנים, לדוגמא, או מתי תהיה שנה מעוברת. מבחינה מסוימת זה מילא אותו, ותקופה הוא הלך עם מחברת צמודה וחישב בה תאריכים מתאריכים שונים. זה היה פיתרון, בהסכמה עם הרבה, לעיסוק כשהשיעור לא מעניין אותו. 
אבל לא כל המלמדים זרמו עם העניין, וזה היה מורכב יותר. זוכרת שדיברנו עם רבה, שהילד משתעמם, ומומלץ להביא לו עבודות ברמה גבוהה יותר. הרבה השיב לי: אם היתה לך תלמידה בכיתה שהיתה דורשת שתמצאי לה משימות מיוחדות בשבילה – זה לא היה מעצבן אותך? זו היתה טענה נכונה. 
ערך מוסף
זה לא קל, לתת לשני מקום לצורך שלו, שלא בסתירה – מאתגר אותך. מירי ותהילה מתאמצות לעמוד בזה, למרות הקושי. 'קושי' זו הגדרה משתנה בהתאם לגיל. 
תהילה משתדלת מאד לענות בסבלנות על השאלות, למרות שהן לא נגמרות ודורשות הרבה אנרגיה (אמא, מי מכבה את השמש ומדליק את הירח? למה זה קורה דווקא עכשיו? ולמה הירח הולך איתנו? הוא גדול או קטן? ואיך הוא יודע לחזור לכאן מחר? הוא יכול ליפול עלינו? למה?). "לא תמיד יש לי תשובות שמניחות את הדעת כי עם כל חכמה – בכל זאת היא עדיין קטנה. אבל גם כשזה מאתגר, חשוב לי להזכיר לעצמי שזה עולם הידע שלה, וחשוב למלא לה אותו כל האפשר. 
ויש נקודה נוספת, מורכבת בהרבה – התפרצויות זעם. היא יכולה לדרוש תשובות אולם הן לא מובנות לה (איך המזגן עושה רוח? איך שומעים את האיש שבפלאפון?) ומתסכלות אותה. היא שואלת שוב ושוב, ובסוף מתפוצצת שאיני עונה לה. היא אומרת דברים שקשה לי להבין למה היא חותרת. לפעמים אני לא מבינה את השאלה, משום שהיא בכלל לא בכיוון החשיבה שלי. אני מנסה להבין מה היא שואלת כי לא הגיוני שהיא באמת מתכוונת לשאול כפשוטו – בפרט אם היא שמעה מושג כלשהו וחזרה עליו בצורה משובשת. היא כועסת נורא, כשהיא לא מובנת, ומותירה אותי חסרת אונים ומילים.
וככל שזה ישמע מצחיק – היא מסוגלת להתערב בשיחות מבוגרים, וזה כבר לא תמיד נח. אנחנו לוקחים בחשבון שיש לנו אזניים כרויות בכל מצב, למרות גילה הקטן, ואין לנו מושג איזה שימוש יעשה בזה – בעיקר בשל ההקשרים שהיא עורכת, ולרוב הם נכונים.
ואם דיברנו על אתגרים – זה לזכור את הגיל האמיתי שלה. לשנן לעצמינו שההתנהגות שלה תואמת גיל, גם אם לא תואמת יכולות. זה מורכב. לפני רגע הילדה הרצתה בשטף כמה חשוב לוותר, והוסיפה דוגמאות מעצמה, הסבירה את ההבדל בין X ל-Y, דייקה בפרטים שאני לא הבחנתי – וברגע הבא משתטחת על הרצפה בצרחות היסטריות כי לא הצליחה לגרוב את הגרב לבד. זה מבלבל מאד. ההתנהגות תואמת הגיל ביחס ליכולות הקוגניטיביות מתעתעת, ועלייך לציין לעצמך איך התנהגו הקודמים בגיל הזה, ולא בשלב היכולות הללו".
מידך הכל
מנוחה מתחברת לדברים. "הפער בין היכולת השכלית לרמת הרגש מבלבלת מאד, וממש מאתגרת. לא אחת אנחנו מתלבטים מה נכון להגיב, ואיך לפתח את הילדים מבחינה רגשית כדי שהפער לא יהיה גדול מדי. 
את הגדול הקפצנו כיתה. מכתה ג' הוא עלה לכתה ה'. האם זה היה נכון? לשעתו – בוודאי. הוא לא רצה ללכת לחיידר, התלונן שמשעמם לו. לא היתה אפשרות אחרת. מבחינה רגשית – זו שאלה שעד היום אין לי תשובה.
ולמרות זאת, גם הבן השני לכאורה יקפוץ כיתה, כי אין אפשרות אחרת.
טוענים שהרבה מהילדים המחוננים סובלים מהפרעת קשב. אני קצת מערערת על הקביעה הזו. הפרעת הקשב שלהם נובעת משעמום. יש ילדים שיצליחו להעסיק את עצמם בשקט ועם חישובים על הנייר, ואחרים יתחילו לעורר מהומות כי השיעמום מוציא אותם מדעתם. 
מצד שני, הילדים יודעים שלכל דבר יש מחיר. שאלתי אותו, באת ההזדמנויות, אם היה מעדיף להיות ברמה של בני גילו ולא לספוג את התוצאה. תגובתו: בחיים לא!
הם יודעים שהם לא תואמי רמה, ויש לכך מחירים, גם חברתיים. 
מציאת החברותות היתה בעיה בפני עצמה. אף אחד לא היה ברמתו, כולם שיעממו אותו, והוא לא הסתדר בסיטואציה הזו. גם היום הוא לומד בחברותא עם בחורים גדולים ממנו בשני שיעורים. בישיבה זה יותר מתאפשר. בחיידר זה היה ממש קשה. חברותא אחד סיכמנו שזה למטרת 'חסד', שהוא יסביר לו את החומר. עם השני היה איכשהו בסדר. עם היתר - ניסיונות תמרון ושידול. 
על הקיר ליד הכניסה הצמדתי ציטוט מההקדמה של הגאון ר' שמעון שקופ זצוק"ל לספרו 'שערי יושר': "וכן הוא בשפע משמים על קנייני החכמה – שראוי לכל איש שחננו העליון איזה יתרון החכמה, להשריש בנפשו שורש עמוק, שקניין זה לא ניתן לו לעצמו, רק להיות גזבר על זה לחלק למי שראוי. 
אם ישמור כראוי תפקיד זה, ללמד למי שצריך ללמוד, אז יתעלה למשרה גדולה. מזה יתעשר יותר ויהיה גזבר על יותר מזה".
בעבור הילדים שלי, זה בהחלט מהווה דרבון. 
החשש הגדול הוא שהילדים לא יגדלו כשחצנים. שלא יחושו עליונות על פני חבריהם בשל היכולות הקוגניטיביות. אנחנו משננים ללא הרף שזו מתנת חינם מלמעלה. לא עשינו כלום כדי לקבל זאת, ולא טרחנו כדי לזכות בכך. אין במה להתפאר.
נהניתי מאד מבן השבע, שנשאל ע"י הרבה מאיפה יש לו כל כך הרבה חכמה, מהאבא או מהאמא. "שניהם חכמים", הוא ענה, "אבל זו מתנה שד' נתן לי". זה המוטו ואנו מתפללים שתמיד יזכרו זאת". 
הבדלי מעמדות
הבת של מירי כבר עברה את השלב הזה. "ב"ה אין אתגרים היסטריים", היא מצחקקת. "יש את השעמום, שאנו מנסים למלא בעשרה מחוץ לתחומי הלימודים. בנים יכולים להתפתח בסוגיות ובגמרות נוספות. התורה רחבה מני ים, ותמיד יש לאן להתפתח ולהתרחב. מה ללמוד בנוסף. בנות – פחות, ועדיין אפשר לתת להן התנסויות שחומרי המטבח, לימודי גרפיקה וכל מה שאפשר.
מה שכן, בהחלט קיימת התמודדות עם תשובות שונות שאינן תואמות גיל, או גרוע מכך – תגובות שהיא שאינה מבינה שהן חוצפה, ולמה. הידע שלה כמעט משתווה לשל המורה, אז במה היא שונה מהן, בעצם?...
היא יכולה לבוא בהצעה למשא ומתן (אמא, תשלמי לי לפי ההנאה של הילדים מהקייטנה שלי, בסדר?) בלי להבין למה זה לא מתאים. 
כשהיתה בגיל 6, היו תפוחי אדמה שהרקיבו במטבח. בעלי טען שאין ריח נוראי יותר מזה, אולם בתי קפצה וטענה שריח נבלה גרוע מכך... זו היתה הזדמנות להתעכב על דברי חז"ל: לספר על הנבלה ששיניה יפות, ועל אדם שאין בו דעת – נבלה עדיפה ממנו. 
זה אחד האתגרים שלנו, אם לא הגדול שבהם – למנף את הידע למקום הנכון. בנוסף, ללמד את הילד להשקיע למרות שהיכולות שלו מאפשרים להגיע להישגים גם ללא זה. עם כל הידע והכישורים, יש מצבים בהם הוא צריך לעמול כדי להגיע לתוצאה. לאפות עוגה, למשל. צריך לבצע זאת פיזית. אני לא בעד פרפקציוניזם, אולם מהבת הזו אני בהחלט אדרוש לפתוח מחברות וללמוד למבחן כדי לקבל את הציון הגבוה ביותר. המטרה היא לא הציון הגבוה, כמו הדרישה שלי ללמידה ולמאמץ. שלא תרגיש שהכל מגיע מאליו וללא מאמץ. 
זו הלמידה הכי משמעותית בעבורה לחיים, כדי שלא תגיע להרגשה שאין צורך להתאמץ, ומה שכרוך בכך – לא רלוונטי לגביה. 
וכמובן – תפילות. אמנם זה ניסיון העושר, אבל ניסיון. שלא ניכשל, שנדע איך להגיב וכיצד להתייחס נכון. שנלך בתוואי הנכון והטוב בעבורה. שנזכה לגדל אותה באופן הנכון. בסוף, וגם בהתחלה, זה התפקיד שלנו, כאמהות יהודיות...
##מסגרת##
ד"ר חנה דויד, דוקטור לפסיכולוגיה חינוכית, יועצת לילדים מחוננים, מוכשרים ויצירתיים ולבני משפחותיהם, מאירה את המבט על הנושא. להלן מדבריה:
מחוננות זו כותרת רחבה. אני מכירה כ-30 הגדרות שונות למחוננות. לדוגמה: ילד שמדבר במשפטים ברורים וקוהרנטיים לפני גיל שנה הוא מחונן; ילדה בת 3 שציון ה-IQ הכולל שלה במבחן ויפסי (מבחן אינטליגנציה פופולארי לגילאי 2.5-7.3. ר"ב); גבוה מ-130 – מחוננת; נער שמסיים את לימודי התואר השני במתמטיקה עם סיום לימודיו התיכוניים הוא מחונן. 
השאלה: "מאיזה גיל ניתן לאבחן מחוננות" היא למעשה חסרת משמעות. הלא ברוב המוחלט של המקרים אין כל סיבה לערוך מבחן ויפסי לילדה בת 3. ואם ילדה בת 11 חודשים אומרת: "הנעליים האלה בכלל לא לוחצות" כשהיא מודדת את זוג הנעליים הראשון בחייה, לשם מה נחוץ להשתמש במלה "מחוננת" עבורה? או, יותר גרוע – לערוך לה מבחן אינטליגנציה?  
ישנן הגדרות של מחוננות שאינן מסתמכות על יכולות מילוליות ו/או מתמטיות/לוגיות. לדוגמה: ילד בן 7 שמביס בשחמט שחמטאים בוגרים, בעלי נסיון ורבי הישגים. למרות זאת, לפי הגדרות משרד החינוך אין קשר בין יכולתו יוצאת הדופן לזכאותו להשתתף בתכניות ההעשרה למחוננים של המשרד, ובוודאי לא בכיתות המחוננים.
אין גבול קבוע ומוסכם בין "ילד מוכשר מאוד" ל"ילד מחונן". הגבול תלוי בהגדרות. מאחר שההגדרה היחידה הנהוגה בארץ היא ההגדרה של משרד החינוך, דהיינו, ילד ש"הצליח" במבחני המחוננות שנערכים בכיתה ב (במרבית חלקי הארץ) או ג (בצפון), במבחני משרד החינוך שאינם מהימנים ואינם תקפים. במבחנים אלה יש שגיאות מסוג I (אבחון יתר, דהיינו, ילדים שמאובחנים כמחוננים לא ראוי היה שיוזמנו לתכניות המחוננים) ו-II (אבחון-חסר, דהיינו, ילדים שהיו צריכים לפי יכולותיהם לקבל את "תווית המחוננות" של משרד החינוך אבל במקום זה קיבלו את התווית השגויה של "לא מחוננים), כאשר שגיאה מסוג II נפוצה יותר, והשפעתה, ברוב המקרים, גדולה יותר מאשר השפעתה של שגיאה מסוג I . 
לדוגמה: כתבתי כבר בעבר על ילד שסיים את לימודי התואר הראשון ביחד עם לימודיו התיכוניים לאחר שקפץ כיתה פעמיים, והיה גם הצעיר בכיתתו מלכתחילה כי נכנס לבית הספר לפני גיל 6, ובנוסף קיבל את הציון המקסימלי במבחן קאופמן. ילד זה הוגדר על ידי משרד החינוך כ"לא מחונן", היות ו"נכשל" במבחן שעשה בהתחלת כיתה ב, וכאשר רצה להיבחן שוב, שנה לאחר מכן, במבחני המחוננות של משרד החינוך נתקל בסירוב בטענה שהציון שהשיג שנה קודם לכן לא היה גבוה דיו כדי להצדיק היבחנות נוספת. שנתיים לאחר מכן, לאחר שכבר "קפץ" שתי כיתת, "הותר" לו להיבחן במבחני המחוננות של משרד החינוך, מבחנים שבהם "הצליח", אך התנאי לכך שילמד בכיתת מחוננים היה שבמקום שילמד בכיתה ז ילמד בכיתה ה'! כמובן שהוא סירב... נער זה הביא בינתיים "כבוד רב" למדי כאשר השתתף במשלחת מדעית יוקרתית שחזרה לישראל עם מדליה שמשרד החינוך התגאה בה, אבל העובדה ששנים קודם לכן השיג את הציון המקסימלי במבחן האינטליגנציה של קאופמן לא שכנעה את מנהל האגף למחוננים שהוא אכן "ראוי" ללמוד בכיתת מחוננים.
מחוננות קוגניטיבית תלויה, כפי שהבהרתי, בהגדרה. היא תלויה גם באוכלוסיה. לדוגמה:  לפי מבחני IQ שנעשו בארה"ב בסביבות אמצע המאה הקודמת, ממוצע ה-IQ של היהודים באזור ניו יורק היה בין 115 ל-130. ממוצע כזה מגדיר את רוב יהודי ארה"ב באותה עת, על פי הגדרה מסוימת, כמחוננים. בח'ורה, מועצה מקומית בדואית בדרום הארץ, לעומת זאת, הוחלט לפני כ-20 שנה שילדים שהשיגו 125 במבחן וקסלר (מבחן אינטלגנציה ידוע. ר"ב) ייכנסו לתכנית המחוננים המקומית.  
אין משמעות למחוננות אצל בוגרים, אלא אם כן הכוונה להגעה להישגים יוצאי דופן, שזו הגדרה שאינה מקובלת אצל ילדים. בעוד שבקרב ילדים מקובל לדבר על מחוננות כפוטנציאל, ועל פי הגדרתו של פרופ' אבנר זיו ז"ל "מחוננות היא פוטנציאל למצוינות", הרי אצל מבוגרים משתמשים במלה "מחוננות" כתואר שמגדר  את ההגעה למצוינות, כמו "פסנתרנית מחוננת" או "מתמטיקאית מחוננת".
ולשאלה של מחוננות ומגדר: בספרות המקצועית מקובל להניח, על פי מחקרים רבים, חלקם כאלה שנערכו לאורך שנים רבות, שכאשר מדובר על IQ של אחוזון 97, היחס בין בנים לבנות הוא 2:1 (שליש בנות); באחוזון 99 היחס היה 3:1 (דהיינו, רבע היו בנות); באחוזון 99.9 4:1 (כלומר, חמישית היו בנות) וכו'. היום כמובן לא ניתן לקבל נתונים על הקורה בישראל, שכן, משרד החינוך נוקט בהעדפה מתקנת בקבלה לתכניות כאלה לפי הוראתו, בכל שנתון מחוננים חייבות להיות לפחות 40% בנות. אבל, אם נבדוק, לדוגמה, את שיעור נשות הסגל בלימודי המתמטיקה בטכניון נראה, שבעוד שבאלף הקודם היתה אשה אחת מבין 50 אנשי הסגל, הרי עכשיו יש שתיים מבין 48. שיפור עצום!	Comment by סימה בלומנטל: לכאורה להוריד, לא?
בישראל מוקצים, מזה כחמישה עשורים, משאבים ציבוריים משמעותיים לאיתור מחוננים ולטיפוחם. ישראל היא המדינה היחידה בעולם בה קיים אגף לתלמידים מחוננים ומצטיינים במשרד החינוך. כל תלמידי ישראל זכאים לאיתור חינמי של מחוננות (כולם יכולים להיבחן במבחני שלב א; כ-15% מהם מוזמנים למבחני שלב ב), אבל ישנם בתי ספר שתלמידיהם לא נבחנים במבחני המחוננות של משרד החינוך  בשל התנגדות המוסד; ישנם הורים לא מעטים שמתנגדים שילדיהם ייבחנו בבחינות אלו.
אולם, במבחן התוצאה אין הישגים משמעותיים לתלמידים שלמדו במסגרת של מחוננים. המחוננים בישראל לא תרמו לעולם, ואפילו לא לגאוות המדינה, באופן חריג מיהודים שאינם חיים בישראל.
יתירה מכך, היהודים שהגיעו להישגים יוצאי דופן ב-40 השנים האחרונות חיים ברובם במדינות שאין בהם איתור מחוננים כולל, אין בהם מחלקה למחוננים ובוודאי לא אגף למחוננים, ואין בהם תכניות העשרה למחוננים ללא עלות או בעלות מינימלית. כפי שהראינו, יהודים בכל העולם, ללא קשר אם אותרו כמחוננים ואם לא, מגיעים להישגים כאלה. כך שבשורת המסקנה ניתן לקבוע כי חינוך המחוננים בישראל הוא כישלון.
עלי לציין, שלהיות הורים לילד מחונן זה תענוג עצום, מסע שלא מפסיק לעניין, לאתגר, לגרום לחשוב. פירוש הדבר גם לעבוד קשה, לענות על שאלות רבות, להצטייד בכמויות אנרגיה גדולות, ולפעמים להיווכח לדעת שאף הן לא מספיקות. הורות לילד מחונן פירושה גם מודעות לעובדה, שהילד זקוק – ויזדקק עוד שנים רבות – לפתרונות שאינם "מובנים במערכת" הן לצורך סיפוק צרכיו הקוגניטיביים והן לסיפוק אלו החברתיים והרגשיים. קשה ומשתלם.



